정조 12년
戊申九月初八日辰時上御誠正閣大臣備局堂上引見藥房入診同爲入侍時領議政金致仁左議政李性源右議政蔡濟恭行司直金華鎭右參贊鄭好仁禮曹判書李在簡延豊君李𡊠行副司直尹蓍東兵曹判書李文源漢城判尹徐有防行副司直李秉模沈頤之開城留守李致中江華留守尹承烈吏曹參判洪秉纘行副司直金持默行副護軍趙心泰校理徐配修左承旨李亨元假注書李貞運事變假注書申若樞記事官李相璜金祖淳藥房都提調金熤提調沈豐之副提調尹行元一提學金鍾秀檢校直閣金載瓚待敎尹行任醫官徐命緯金光國李翊臣卞觀海白成一以次進伏訖致仁等曰侵夜動駕經宿回鑾此時聖體若何上曰一樣矣致仁曰王大妃殿氣候若何上曰差復後諸節一樣矣致仁曰惠慶宮氣候若何上曰一樣矣熤曰今番行幸勞動旣多合有診候之道矣上曰行氣之餘諸節似勝不必診察矣熤曰王大妃殿諸節未能詳知湯劑當何以爲之乎上曰泄候今則止息更觀今日晩後氣候議定湯劑可也致仁曰莫重動駕至有船艙之水沈以致渡涉之差晩此實無前之事而臣等則其日茫然不卽聞知矣上曰留都大臣之不卽聞知亦不成說矣留都陣則何時聞之乎心泰曰食後始聞知矣致仁曰其時文跡終不來到故臣於午後修狀啓各別申飭聞亦晩入云矣上曰狀啓何時見之乎亨元曰昏後始見之矣上曰軍號明後始入來云然否致仁曰然矣上曰水沈之患專由於船艙低築之致也在昔溫泉行幸時動駕隔日船艙浮去而猶且趁時渡涉矣今則設艙之地地形或高或低一邊則不過數十步一邊則殆過百步又有浦以間之則何以免如此之患耶開東後始見狀啓其時諸議不一或請旋蹕或請經宿江亭以待水退而予意則軍行決不可回一步地矣此時若非右相則予豈有渡涉之望耶右相此擧殆同於排闥直入至以爲午前若不能完築則京畿監司兩營大將當用軍律而監董大臣請以便宜從事云觀聽震懾不令而威此時百餘步之內無一船隻之來繫而觀光民人一時董役故至於申時始得利涉矣且予於右相事尤有所感嘆者其時有玉轎低擔之議而右相則以爲當高擔使人知路勢之平坦云戶判以此言入奏卽此一事豈非可服者乎回還時又致虛驚至有一船數十人竝溺之說以訛傳訛其驚動之聲有不可禁止矣軍士房承旨以無一沈沒之事來奏故衆心得以鎭定此亦可謂將略也以此言之則非右相無以利涉矣至於回還時則軍士房之力居多矣昔在先朝陪肇慶廟至江頭仍扶神輦俯伏以過仍得利涉百官亦以小舟得濟今番事其可成說乎致仁曰今番水上水比前倍多故楊花渡之水素不過三四尺而今則加一丈云矣濟恭曰大抵龍舟之行其牽曳之法不知往而往矣而今番則顯有動搖之意俄於閤外聞鄭好仁言則龍舟後索見絶云雖是已過之事而極爲凜然矣性源曰如此危險之地臣等陪玉轎入其中此誠臣等之死罪也其時臣之行步亦覺一高一低其危險推可知矣上曰其在愼重之道卿等之言無怪其如此而亦豈可責之以平路乎上曰別將李應赫之罪不可汰去而止矣駕前後禁軍旣令落後至於別隊馬兵則亦令分付別將處使之觀勢渡涉而別隊之忙急捉船至於半體之入水且軍兵之與閑雜人同渡致有此人命之見傷者其可成說乎至於排設房所屬之得免於胥溺亦以遮日遠設之致也在前則遮日之設不過數十步之間而今番則稍遠故幸而免焉者此也性源曰經宿之時布帳不得待令夜深後始到臣在兼察之任惶恐待勘而至於訓將則雖以他事草記論罪而駭然則極矣鍾秀曰人命之關係至重向者監試試官之罪猶可謂歇勘況隨駕軍兵之有此致傷則無論多少誠可慘然工判及諸軍門皆不可不同爲論罪矣上曰渡涉時屬之京畿者則工曹及軍門猶可當其罪而津頭過涉之後則旣有禁雜差員別定差員則非工曹軍門之所可當者也上曰都承旨出去各司郞官發牌各其所屬員役等渡涉實數捧擧案以入可也豐之承命退出𡊠曰太廟樹木枝葉剪伐者積之於太廟之內有涉非便當何以區處乎上曰都提調考出前例區處可也文源曰今番中旬當以隨駕營門爲之而近仗軍士及扈輦隊則無前例何以爲之乎上曰此則別爲成冊付軍士房可也兵曹中旬亦通同爲之乎文源曰當往復軍門而爲之矣致仁曰中旬之規本自通同爲之矣上敎在簡曰曳船軍以二日糧分給而其中願錢者以錢與之使無遺漏之患可也上曰北道事誠可㦖也何以則有接濟之道耶今評事未知其人之如何不過侍衛班一次見之而已頃以評事事有傳敎而爲其太早日前始頒布而只令形止之狀啓而已且卿等則以爲監賑使不可更送云此事當何如致仁曰道伯似必善爲北道道里雖甚遠亦可以便宜知委不可更送監賑使矣濟恭曰磨天以北與監營隔絶民人只知有兵使而監司則稱以南監司云其不能管攝推可知矣性源曰以其五嶺之接天故凡有事會數十日之內始可往復矣領相則未見北關故其言似然矣上曰右相之意何如濟恭曰在前宰臣李彝章以監賑使往北道而北人尙今頌之如此才諝之臣旣不可易得而往來迎送之際徒貽廚傳之弊此亦難處矣上曰當今之時如李彝章者何處得來評事得人下送則好矣而至於又送監賑使則與監司相較不無令出多門之弊誠難矣致仁曰付之道臣之外無他好道矣上曰此亦在守令勤慢之如何矣濟恭曰當此歉歲除非尤無良之類孰不動念而守令亦不可盡恃矣上曰北評事數遞則亦爲民弊耶然猶勝於更送監賑使乎致仁曰北評事在北路無異監司其爲迎送之弊則一也惟在委任監司而已性源曰臣於嶺藩待罪時今評事爲龍宮縣監而人則極是精約爲治亦不在人下矣上曰李曾祜自在果川已有治效今者國舅祠宇朝令前已能捐捧修建誠可奇也性源曰曾祜醇質可尙矣熤曰金載瓚之言亦以爲治法有規模云矣濟恭曰臣於五日錄啓其輕者則或書放字而大體典獄彌滿迄無節拍誠可㦖也其中政府吏二人尙在未放中矣上曰此是相箚傍草之謄出者則其罪決不可放矣濟恭曰傍草之謄出雖是罪也而若無謄出之事則僚相雖有疏箚無可知之道矣致仁曰此則當以書往復矣致仁曰今番幸行時船艙水沈御路莫通以致久御幕次殆過半日此實前所未有之事揆以國體萬萬寒心監董道臣及諸守令不可以罷職薄罰磨勘而止前京畿監司洪秀輔廣州府尹李泰永楊州牧使朴天行果川縣監尹光碩衿川縣監兪漢參竝施竄配之典何如上曰依爲之出擧條致仁曰今番幸行時船所凡事皆是工曹主管而不但不善擧行至於船艙移設事體重大而初不稟旨擅自遷改所關旣重不可仍置工曹判書具允鈺罷職何如上曰依爲之出擧條致仁曰丁文壽事臣則晩始得聞誠可駭然渠雖只帶實職去就宜不敢擅便況以診筵出入之醫官不受由於提調任自還鄕一去不還此亦觀紀綱處不可尋常處之前議藥同參丁文壽令該府拿問另加重勘何如上曰依爲之出擧條致仁曰南兵使姜五成以南各邑官門聚點擧行當否今始稟報本司矣南關年事雖不至如北關終是未免於歉歲竝此停止之意分付何如上曰依爲之出擧條性源曰標旗所重亞於大旗而昨日回鑾時臣目見其童子之徒步捧持遲遲不前觀瞻所關極爲駭然當該兵曹摠府郞廳拿問處之兵曹判書亦難免不飭之失推考警責何如上曰依爲之出擧條熤曰議藥同參鄭忠周事誠一變怪名係醫官之列忽不知去處今至閱月仍無踪跡事極駭惑莫測其故不可一向仍置鄭忠周爲先汰去分付捕廳使之廣加譏探期於斯得何如上曰依爲之出擧條濟恭曰向日監試時臣以詩不滿十七八句賦不滿三十句者竝違格投去之意陳達筵中自上分遣入侍史官使兩所試官知委場屋俾無一士不知之弊而二所場屋之中聞者少不聞者多此已試官不善奉行之致而及其入格試券之出詩之居魁居次者俱是十六句而止儒生設或未及聞而有此事試官安敢違越朝令乎況一等之作尤宜愼擇而其泛忽如此揆以科制萬萬寒心當該三試官竝罷職以示立法之嚴恐不可已矣上曰罷職猶輕一竝削職可也出擧條有防曰戶籍法意自來至嚴朝家飭令前後申明而京外漏戶愈往愈甚徭役不均殘獨之偏苦職由於此來春又當式年故自臣府今當知委各部隨其家座從實受單而外此諸道許多隱匿之患比京中尤甚今番則各邑守宰勿復襲謬着意査正俾無年終虛增豪右功免之弊事嚴飭諸道不察守令使之隨現論勘之意出擧條行會何如上曰依爲之出擧條亨元曰訓鍊大將徐有大拿問定罪事命下將兵之任不可無一刻摠察之人何以爲之敢稟上曰都提調摠察可也亨元曰訓鍊大將以都提調摠察事命下矣在前如此之時有都提調命招之例或有從事官發牌聽傳敎之規今番則何以爲之敢稟上曰從事官發牌可也出擧條文源曰軍號天明後始得入城事未前有臣忝在本兵之長合被重典故敢達矣上曰非一品則不可前席辭職而若是煩奏極屑越矣亨元曰筵席奏達事體自別而兵曹判書李文源自引請罪有違體例極爲未安推考何如上曰從重推考可也出擧條致仁曰前因慶尙前監司金尙集狀啓東萊運監甲乙丙三年條縮米三千石以加分條中耗米每年一千石式限再明年劃給運監處私逋有無嚴査登聞之意覆啓分付矣取見東萊府使李敬一狀啓則以爲運監等三年所逋皆是給倭時欠縮果非私自犯用者故所劃加分耗條三千石已自本府推移充給而今以三年條所負推之則丁未以後運監輩每年千石之逋亦難保其必無及今矯救實合便宜請令廟堂稟處矣釜倉逋欠係是昔無今有者本非上煩之事而昨年自朝家曲軫邊門之弊捐出每年一千包公穀使之限三年充給而此是曠絶之特恩則有不可以此援例且其逋欠源頭專由於下納米之或以錢換貿或愆期不納轉致斛不準色不精之弊而許多弄奸憑藉於此故昨年以下納之規典守之方一依法典嚴立科條又或如前稱逋煩聞朝廷則運監以下斷以極律該府使拿問勘罪之意覆奏蒙允嚴明知委矣今此狀本中乃以甲乙丙三年條雖已充給而丁未以後每年千石之逋難保其必無及今矯救實合便宜等語無難登聞仍請令廟堂稟處隱然爲後日之地立法之墨未乾說弊之啓踵到寧有如許紀綱揆以事體萬萬駭然當該府使李敬一依前覆奏拿問定罪雖以下納一事言之伊時申飭何等至嚴而畢捧形止乃於至月初始爲因便封啓當年內擧行如此其慢忽則來頭之漸就懈弛不言可想下納旣如此則典守之不嚴亦是次第事當此一洗謬例之時宜有益加警勵之擧此後則元下納依元事目限以四月追下納與元下納差異限以五月而裝發之時使實監色騎船守令則由陸進去畢納後還官而某邑裝發之自監營狀聞某邑畢納之自該府狀聞一依元稅穀例擧行若其過限不納及斛不準色不精之邑當該守令依定式自該府直爲狀聞以待處分事分付嶺伯申明知委於下納各邑及本府至於典守之方亦依昨年覆奏施行無敢違越而本府使交替時新舊該監裨將眼同反閱傳與傳受之意添入節目一體分付於萊府何如上曰依爲之出擧條命書傳敎曰政官牌招開政又命書傳敎曰孝昌墓宜嬪墓所屬施賞命退諸臣以次退出